Fl-ewwel sitt xhur tal-2014, kienu rtirati miċ-ċirkolazzjoni 507 karti tal-flus foloz – 42 fil-mija inqas minn l-ammont irtirat fl-aħħar sitt xhur tal-2013. Fi stqarrija l-Bank Ċentrali qal li meta mqabbel mal‑għadd ta’ karti tal‑euro ġenwini fiċ‑ċirkolazzjoni f’Malta (medja ta’ ftit aktar minn 14.31 miljun fl‑ewwel sitt xhur tal‑2014), il‑proporzjon ta’ karti tal‑euro foloz għadu baxx ħafna. Intqal li hu baxx ħafna wkoll (0.15%) bħala proporzjon tal‑ammont totali tal‑karti tal‑flus foloz maqbuda fiż‑żona tal‑euro kollha kemm hi matul l‑istess perjodu. Il‑karti tal‑flus tal‑euro foloz maqbuda f’Malta matul l‑ewwel nofs tas‑sena, il‑karti tal‑€20, tal‑€50 u tal‑€100 għadhom l‑iktar karti tal-flus iffalsifikati. Dawn jammontaw għal 96 fil-mija tat‑total tal‑flus foloz. Matul dan il‑perjodu, naqas il‑proporzjon tal‑€50 u tal‑€100 mit‑total tal‑flus foloz, filwaqt li dak tal‑€20 żdied minn 51 fil-mija fis‑sitt xhur ta’ qabel għal 60 fil-mija fil‑perjodu Jannar sa Ġunju 2014. Minkejja dawn il‑ftit każijiet ta’ flus foloz irrapportati lokalment, il‑Bank Ċentrali ta’ Malta jibqa’ jwissi lill‑pubbliku biex jibqa’ attent meta jagħmel tranżazzjonijiet bi flus kontanti. Il‑karti tal‑flus ġenwini jintgħarfu faċilment permezz tat‑test “feel‑look‑tilt” , kif spjegat fuq is‑sit elettroniku tal‑Bank Ċentrali ta’ Malta fil‑paġna www.centralbankmalta.org/site/counterfeit.html. Kull min jirċievi jew jissuspetta li għandu f’idejh karta tal‑flus falza għandu jċempel lill‑Pulizija fuq 2122 4001 jew lill‑Bank Ċentrali ta’ Malta fuq 2550 6012/13.